चर्च ब्वाइजसँग पुलिस स्तब्ध
त्रिभुवन आर्मी क्लब र चर्च ब्वाइज युनाइटेडबीच अन्नपूर्ण हाम्रो पूर्वाञ्चल गोल्डकप फुटबलको उपाधिका लागि फाइनल प्रतिस्पर्धा हुने भएको छ । शनिबार दोस्रो सेमिफाइनलमा चर्च ब्वाइज विभागीय टोली नेपाल पुलिस क्लबलाई १–० ले पराजित गर्दै उपाधि नजिक पुगेको हो ।
बिर्तामोड — त्रिभुवन आर्मी क्लब र चर्च ब्वाइज युनाइटेडबीच अन्नपूर्ण हाम्रो पूर्वाञ्चल गोल्डकप फुटबलको उपाधिका लागि फाइनल प्रतिस्पर्धा हुने भएको छ । शनिबार दोस्रो सेमिफाइनलमा चर्च ब्वाइज विभागीय टोली नेपाल पुलिस क्लबलाई १–० ले पराजित गर्दै उपाधि नजिक पुगेको हो ।डोमालाल राजवंशी रंगशालामा चर्च ब्वाइजको जितमा सुनील खड्काले गरेको गोल निर्णायक बन्यो । उमेश राईले २६ औं मिनेटमा मिलाइदिएको पासमा सुनीलले दर्शनीय गोल गरे । खेलमा अग्रता लिने अवसर भने पुलिसले गुमाएको थियो । त्यसको दुई मिनेटअघि चर्च ब्वाइजका डिफेन्डरले बक्सभित्र पुलिसका सुमन लामालाई लडाएपछि पुलिसले पेनाल्टी अवसर पायो । सुमनले नै प्रहार गरेको पेनाल्टीलाई गोलकिपर विनय श्रेष्ठले उत्कृष्ट बचाउ गरेका थिए । पहिलो हाफको इन्ज्युरी समयमा पुलिसका सन्तोष हेमरनको पासमा बुद्धबल तामाङले गरेको प्रहार पोस्ट माथिबाट बाहिरियो । दोस्रो हाफमा अधिकांश समय पुलिसले बल आफ्नो नियन्त्रणमा राखेको थियो । ५३ औं मिनेटमा चर्च ब्वाइजका भुवन बस्नेतलाई लडाएपछि पुलिसका अन्जन राई रातो कार्ड पाउँदै मैदान बाहिरिए । लगत्तै चर्च ब्वाइजका विष्णु सुनुवारको कडा प्रहार पुलिसका गोलकिपर शत्रुधन चौधरीले नियन्त्रणमा लिए । पुलिसका सुमनको प्रहार ५७ औं मिनेटमा पोस्टको थोरै माथिबाट बाहिरियो । ५९ औं मिनेटमा पुलिसका भरत शाहको पासमा पेनाल्टी एरियामा रहेका भोला सिलवालले बललाई गोलपोस्टको दिशा दिन सकेनन् । चर्च ब्वाइजका उमेश राईको पासमा उमेश कार्कीले ७० औं मिनेटमा फस्ट बार च्याप्दै गरेको प्रहार पुलिसका किपर शत्रुधनले नियन्त्रणमा लिए । ८० औं मिनेटमा पुलिसका जुमानु राईले गरेको अन्तिम प्रयास पनि खेर गयो । बक्सभित्रबाट गरेको कडा प्रहार बतासिएको थियो । सुनील खड्का म्यान अफ द म्याच घोषित भए । उनले १० हजार रुपैयाँ प्राप्त गरे । फाइनल सोमबार हुनेछ । विजेताले १२ लाख ५० हजार रुपैयाँ पुरस्कार जित्नेछ ।